Euroopa Parlamendi resolutsioon,

5. mai 2010,

tähelepanekutega, mis on Haiguste Ennetamise ja Tõrje Euroopa Keskuse 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Haiguste Ennetamise ja Tõrje Euroopa Keskuse 2008. aasta lõplikku raamatupidamise aastaaruannet;

võttes arvesse kontrollikoja aruannet Haiguste Tõrje ja Ennetamise Euroopa Keskuse 2008. eelarveaasta raamatupidamise aastaaruande kohta koos keskuse vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 21. aprilli 2004. aasta määrust (EÜ) nr 851/2004, millega asutatakse haiguste ennetuse ja tõrje Euroopa keskus, [3] eriti selle artiklit 23;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning keskkonna-, rahvatervise ja toiduohutuse komisjoni arvamust (A7-0104/2010);

A. arvestades, et kontrollikoja avalduse kohaselt sai ta piisava kindluse selle kohta, et 2008. aasta raamatupidamise aastaaruanne on usaldusväärne ja selle aluseks olevad tehingud on seaduslikud ja korrektsed;

B. arvestades, et Euroopa Parlament andis 23. aprillil 2009. aastal heakskiidu Haiguste Ennetamise ja Tõrje Euroopa Keskuse direktori tegevusele keskuse 2007. aasta eelarve täitmisel [5] ning märkis eelarve täitmisele heakskiidu andmise otsusele lisatud resolutsioonis muu hulgas, et:

- keskuse eelarve suurenes 17,1 miljonilt eurolt 2006. aastal 28,9 miljoni euroni 2007. aastal;

- 2006. aastal oli ülekandmise määr ligi 45 % ja 2007. aastal ei toimunud olulist paranemist, kui määr oli ligi 43 %, mis osutab keskuse raskustele eelarve täitmisel;

- kontrollikoja tähelepaneku kohaselt näitab eelarvemuudatuste tase puudusi eelarve täitmise järelevalves,

1. väljendab rahulolu keskuse eduka viienda tegevusaastaga; märgib, et keskuse eelarve suurenes 17,1 miljonilt eurolt 2006. aastal 28,9 miljoni euroni 2007. aastal ning 40,7 miljoni euroni 2008. aastal;

Tulemused

2. märgib sellest tulenevalt, et keskus tugevdas oma tegevust rahvatervise valdkonnas, suurendas konkreetsetele haigustele suunatud programmide võimsusi, arendas edasi partnerlusi ja parandas oma juhtimisstruktuure;

3. palub keskusel esitada kontrollikoja järgmisele aruandele lisatava tabeli, milles võrreldaks saavutatud tulemusi aastal, mille eelarve täitmisele heakskiidu andmist käsitletakse, saavutatud tulemustega sellele eelnenud aastal, et eelarve täitmisele heakskiitu andev asutus saaks paremini hinnata fondi tulemuslikkust aastate lõikes;

Assigneeringute ülekandmine

4. märgib, et kontrollikoda juhib tähelepanu asjaolule, et ligi 16,2 miljonit eurot (mis moodustab 40 % keskuse kogueelarvest) tuli kanda üle järgmisesse aastasse; tunneb sellega seoses muret, et kõnealune olukord on vastuolus aastasuse põhimõttega, ning osutab puudustele keskuse eelarvestamises ja eelarve täitmises;

5. märgib, et keskuse 2008. aasta raamatupidamine kajastab saadud intressitulu 313000 eurot ning et kooskõlas finantsmäärusega tuli 307000 euro suurune summa maksta komisjonile tagasi; järeldab aastaaruande ja intressimaksete summa põhjal, et keskuse käsutuses on püsivalt väga suur sularahareserv; võtab teadmiseks, et 31. detsembril 2008 oli keskuse sularahareservis 16705090,95 eurot; palub komisjonil uurida võimalusi, millega tagatakse määruse (EÜ, Euratom) nr 2343/2002 artikli 15 lõike 5 kohase vajadustepõhise sularahahalduse põhimõtte igakülgne rakendamine, samuti seda, milliseid kontseptuaalseid muudatusi on vaja selleks, et hoida keskuse sularahareserv püsivalt võimalikult väiksena;

6. võtab teadmiseks keskuse jõupingutused viimaks lõpule 2008. aastal alustatud hanked ja asjaomaste lepingute sõlmimine 2009. aasta alguses, et vähendada ülekantavaid summasid;

Keskuse asukoht

7. tunneb muret selle üle, et 31. detsembril 2008 puudus ikka veel asukohakokkulepe keskuse ja Rootsi valitsuse vahel, sest mitmed küsimused olid lahendamata ning oli vaja uusi läbirääkimisi; juhib tähelepanu asjaolule, et juba 2007. aasta eelarvele heakskiidu andmisel väljendas eelarve täitmisele heakskiitu andev asutus muret seoses kontrollikoja tähelepanekutega, et keskus oli maksnud välja 500000 eurot tööruumideks üüritud hoonete renoveerimise eest, ja et 2006. aastal tehti ehitustööde osas otsus keskuse ja omaniku vahelise otsekokkuleppega, täpsustamata ehitustööde iseloomu, tähtaegu ja maksetingimusi; tunneb sellegipoolest heameelt asjaolu üle, et isiklikke identifitseerimisnumbreid käsitlev kokkulepe sõlmiti 2009. aasta märtsis ja toetab keskuse jõupingutusi leida lõplikud lahendused koos Rootsi valitsusega;

8. tuletab detsentraliseeritud ameteid käsitlevale institutsioonidevahelisele töörühmale meelde, et nad käsitleksid kõnealust küsimust üldiselt oma aruteludes;

Inimressursid

9. rõhutab, et töölevõtmise menetluste kavandamisel esineb ikka veel puudusi; on eelkõige mures selle tõttu, et 2008. aasta lõpuks oli 130 heakskiidetud ametikohast täidetud kõigest 101;

10. võtab teadmiseks püüdlused kinnitatud ametikohtade loetelus sisalduva 130 töökoha täitmiseks 2008. aastal; tunneb heameelt 54 täiendava töötaja (ajutised teenistujad, lepingulised teenistujad ja riikide lähetatud eksperdid) töölevõtmise üle, millega saavutati 2008. aasta lõpuks 101 täidetud kohta, mis aitab tagada keskuse toimivuse ja võimaldab tal oma ülesandeid täita; peab kahetsusväärseks asjaolu, et 16 töölevõtmise menetluse puhul osutus vajalikuks ametikoht mitu korda välja kuulutada; toetab keskuse poolt olukorra parandamiseks võetud meetmeid; tunneb heameelt keskuse sisekorralduse läbivaatamise üle;

Siseaudit

11. mõistab hukka asjaolu, et keskus ei ole ikka veel täielikult täitnud oma kohustust saata eelarve täitmisele heakskiitu andvale asutusele keskuse direktori koostatud aruanne, milles esitataks kokkuvõtlikult siseaudiitori läbiviidud siseauditite arv, nagu nähakse ette raamfinantsmääruse artikli 72 lõikes 5; tunnistab sellegipoolest, et keskus esitas teabe veel täitmata kuue soovituse kohta, mida komisjoni siseauditi talitus peab väga oluliseks; märgib, et need mõjutavad haldamise kvaliteeti (seoses teadusalase nõu, tervisealase teavitamise ning kiireloomulise riski/ohu hindamise kehtiva korra tõhustamisega), järelmeetmeid seoses teatavate sisekontrolli standarditega (nt finantsprotsessi loomine) ja teiste sisekontrolli standardite rakendamist (nt puudujääkide tuvastamine ja iga-aastase tegevusaruande ülesehitus);

12. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 112.

[2] EÜT L 248, 16.9.2002, lk 1.

[3] ELT L 142, 30.4.2004, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 133.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------